Jégkorongblog » Craig Berube három évre aláírt a St. Louishoz
stеrо 2019. jún. 26. szerda, 17:00
A Stanley Kupa-győztes mester 2022-ig hosszabbított. Taraszenkót közben megműtötték.
A 2018/19-es szezont még Mike Yeóval kezdte a Blues, a csapat azonban november 19-éig 19 mérkőzésből csak 7-et nyert meg, ezért menesztették az edzőt. A helyére Craig Berube állt, aki megbízotti státusszal vezette története első Stanley Kupa-győzelmére a St. Louist. Ez az állapot mostanáig állt fenn, a klub ugyanis 2022-ig hosszabbított az 53 éves mesterrel, aki most már teljes jogú vezetője a csapatnak. Berube így nyilatkozott a szerződés aláírása után, amelynek anyagi részleteit nem hozták nyilvánosságra. “Ez a nap nagy büszkeséggel tölt el engem és a családomat. Óriási megtiszteltetés ez nekem, hálával tartozom a csapatnak, a vezetőknek és a szurkolóknak. Ez az év egy életre szóló élmény volt, és azon fogunk dolgozni, hogy sikerüljön a címvédés.” Doug Armstrong, a csapat GM-je ezt mondta a megegyezés után: “Craig óriási hatást gyakorolt ​​a csapatunkra, amikor átvette azt tavaly novemberben. Visszaállította az identitásunkat, egyértelmű irányt és célt szolgáltatott a játékosok számára. Az általa kialakított kémia és bizalom szerves része volt a 2019-es Stanley Kupa győzelemnek.”
Mindeközben a csapat egyik legnagyobb sztárja, Vlagyimir Taraszenko kés alá feküdt. Az orosz szélső bal térdében artroszkópos beavatkozást végeztek el, ami miatt 4-6 hetes pihenő vár rá. Doug Armstrong elmondása szerint a felkészülési időszak kezdetére Taraszenko 100%-os állapotban lesz.
Cimkék: Berube, NHL